ทำไม? อิสราเอล ถึงได้ฉายาว่า “พ่อค้าเพชรของโลก”
อินเดีย, สหรัฐอเมริกา, ฮ่องกง, เบลเยียม และอิสราเอล ทั้ง 5 ประเทศที่ว่ามา คือประเทศที่ส่งออกเพชรมากที่สุดในโลก
9 ม.ค. 2564

ทำไม? อิสราเอล ถึงได้ฉายาว่า “พ่อค้าเพชรของโลก” /โดย ลงทุนแมน
อินเดีย, สหรัฐอเมริกา, ฮ่องกง, เบลเยียม และอิสราเอล
ทั้ง 5 ประเทศที่ว่ามา คือประเทศที่ส่งออกเพชรมากที่สุดในโลก
หลายคนอาจจะไม่แปลกใจกับ อินเดีย สหรัฐอเมริกา เท่าไรนัก
เพราะอินเดียและสหรัฐอเมริกา เป็นประเทศที่มีจำนวนประชากรมาก และมีทรัพยากรค่อนข้างสมบูรณ์ 
ส่วนเบลเยียมก็ขึ้นชื่อว่าเป็นเมืองหลวงแห่งการค้าเพชรมาแต่ไหนแต่ไร
สำหรับฮ่องกงทุกคนรู้ว่าเป็นตัวแทนการซื้อขายของประเทศจีน และเป็นเมืองท่าที่สำคัญ
แล้ว “อิสราเอล” ประเทศเล็กๆ ที่ไม่มีแม้แต่เหมืองขุดเพชร 
แต่ทำไม ประเทศนี้ถึงสามารถส่งออกเพชรได้มากเป็นอันดับที่ 5 ของโลกได้?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องนี้ต้องย้อนกลับไปในยุคกลาง หรือในช่วงศตวรรษที่ 5
ซึ่งตรงกับช่วงที่ชาวยิวอยู่กระจัดกระจายไปทั่วยุโรป
ในช่วงนั้นแต่ละอาณาจักรได้จำกัดการประกอบธุรกิจของชาวยิวอย่างชัดเจน 
ไม่ว่าจะเป็นการห้ามเป็นเกษตรกรหรือ พนักงานของรัฐ
ทำให้มีแค่ธุรกิจการค้าขายและการเงินเท่านั้น ที่ชาวยิวจะสามารถประกอบอาชีพได้
อีกทั้งยังมีบางประเทศที่จำกัดสิทธิ์การครอบครองทรัพย์สินของชาวยิว
อย่างเช่น ที่ดิน หรือพื้นที่การเกษตร
ด้วยความที่ชาวยิวมีความฉลาดในด้านการค้าขายและการเงิน 
จึงทำให้ชาวยิวมีความมั่งคั่งมากกว่า ชนชาติอื่นๆ 
แต่ความมั่งคั่งนี้เองที่เป็นเหตุให้ชาวยิวเป็นที่เพ่งเล็ง ถูกขับไล่ และถูกปล้นสะดมอยู่บ่อยครั้ง
อย่างไรก็ตาม ในตอนนั้น เพชร ถือเป็นสินค้าโภคภัณฑ์ชนิดใหม่ 
ที่ไม่ได้ถูกผู้ปกครองในประเทศต่างๆ จับตามองมากนัก
ซึ่งทำให้ชาวยิวยังไม่ได้ถูกจำกัดสิทธิ์การครอบครองเพชร
ชาวยิวหลายคน จึงหันมาจับธุรกิจที่เกี่ยวกับการทำเพชรเป็นอาชีพ
ไม่ว่าจะเป็นการผลิต, การเจียระไน และการค้าเพชร
และด้วยความคุ้นเคยกับเพชรเป็นเวลานาน 
จึงทำให้ชาวยิวมีความชำนาญในหลายๆ เรื่องที่เกี่ยวกับอัญมณีล้ำค่าชนิดนี้
แม้กระทั่งตลาดค้าเพชรของเบลเยียมที่เมือง Antwerp 
ซึ่งเปรียบเสมือนเป็นศูนย์กลางการค้าเพชรของโลก
ก็มีชาวยิวย้ายมาตั้งรกราก และนำเอาองค์ความรู้เกี่ยวกับเพชรมาเผยแพร่ที่นี่ตั้งแต่ช่วงศตวรรษที่ 16
เวลาต่อมาชาวยิวทั่วยุโรปเริ่มทยอยอพยพกลับมายังดินแดนปาเลสไตน์ 
โดยมีขบวนการไซออนิสต์ ซึ่งเป็นขบวนการในการสร้างรัฐในดินแดนปาเลสไตน์
จนในที่สุดขบวนการดังกล่าวประสบความสำเร็จในการสถาปนารัฐอิสราเอล ในปี 1948
ซึ่งก็ถือเป็นจุดเริ่มต้นของ ประเทศอิสราเอล นั่นเอง
และแน่นอนว่า ชาวยิวที่อพยพมา ณ ดินแดนอิสราเอล ก็ไม่ได้มาตัวเปล่า
เพราะพวกเขาได้นำพาเอาองค์ความรู้เกี่ยวกับเรื่อง เพชร ติดไม้ติดมือมาด้วย
และได้เริ่มก่อตั้งโรงงานเพชรในเมือง Petah Tikva
และในช่วงนั้น ก็ตรงกับช่วงที่นาซีเยอรมัน บุกเบลเยียม และเนเธอร์แลนด์ ที่เป็นแหล่งอุตสาหกรรมเพชรที่สำคัญของยุโรป
ซึ่งเรื่องนี้ก็ทำให้อุตสาหกรรมเพชรในสองประเทศนี้ ได้รับผลกระทบตามไปด้วยอย่างหลีกเลี่ยงไม่ได้
พอเรื่องเป็นแบบนี้ คุณ Oved Ben-Ami นักการเมืองและนักธุรกิจชาวยิว ก็มองเห็นโอกาสตรงนี้
และได้ไปชักชวนบริษัทเพชรครบวงจรที่ใหญ่ที่สุดในโลกอย่าง De Beers 
ที่ก่อนหน้านี้เน้นส่งออกเพชรดิบไปทำการเจียระไนต่อที่เบลเยียมและเนเธอร์แลนด์เป็นหลัก 
ให้ขนส่งเพชรดิบที่ยังไม่ได้เจียระไนมายังอิสราเอลแทน
ทำให้หลังจากนั้นมา อิสราเอลจึงได้นำเข้าเพชรดิบจากบริษัท De Beers เพื่อมาเจียระไนต่อมากขึ้น
ส่งผลให้มีการเปิดโรงงานผลิตเพชร และโรงงานเจียระไนเพชรเพิ่มขึ้นอีกหลายแห่ง ทั้งในเมือง Tel Aviv, Petah Tikva และ Netanya
ทั้งหมดนี้ทำให้อุตสาหกรรมเพชรในเมืองเหล่านี้เติบโตมากขึ้น 
และมีการจ้างงานเพิ่มขึ้นมามากมายในอุตสาหกรรมเพชรตั้งแต่นั้นเป็นต้นมา
และด้วยความเชี่ยวชาญในเรื่องธุรกิจเพชรมาอย่างยาวนานของชาวยิว
บวกกับความพร้อมในการผลิตเพชรของโรงงานในอิสราเอล
ส่งผลให้ประเทศเล็กๆ แห่งนี้ สามารถส่งออกเพชรได้มากเป็นอันดับต้นๆ ของโลกอย่างในทุกวันนี้
โดยในปี 2019 อิสราเอลสามารถส่งออกเพชรเป็นมูลค่ากว่า 300,000 ล้านบาท
คิดเป็น 10.5% ของการส่งออกเพชรของทั่วทั้งโลก
ซึ่งมูลค่าในระดับนี้ ทำให้อิสราเอล เป็นประเทศที่ส่งออกเพชรมากที่สุดเป็นอันดับที่ 5 ของโลก
ที่สำคัญคือ เมือง Ramat Gan ที่ตั้งอยู่ในนคร Tel Aviv มี “Diamond Exchange District” ที่เป็นย่านการค้าและที่อยู่อาศัย โดยมีพื้นที่ใช้สอยรวม 1.1 ล้านตารางเมตร
ซึ่งความน่าสนใจของย่านนี้คือ เป็นศูนย์กลางการค้าเพชรครบวงจรที่ใหญ่ที่สุดย่านหนึ่งของโลก
และเป็นศูนย์รวมของการผลิตเพชร, เจียระไนเพชร, วิจัยและพัฒนาเกี่ยวกับเพชร และซื้อขายเพชร
ทั้งหมดนี้ ก็คือเหตุผลที่ทำให้ประเทศเล็กๆ แห่งนี้ 
สามารถก้าวขึ้นมาเป็นหนึ่งในผู้นำในวงการค้าเพชรของโลก นั่นเอง..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-